
 ZAPISNIK

11. sjednice Gradskog vijeća Grada Poreča - Parenzo

održane 11. kolovoza 2026. godine

Poreč - Parenzo, 11. 8. 2026.

ZAPISNIK

11. sjednice Gradskog vijeća Grada Poreča - Parenzo održane u utorak 11. kolovoza 2026. godine, u velikoj vijećnici Grada Poreča-Parenzo, Obala maršala Tita 5/1, s početkom u 16:00 sati. 
U radu sjednice sudjelovali su: Loris Peršurić, gradonačelnik Grada Poreča - Parenzo, Nataša Basanić Čuš, zamjenica Gradonačelnika, Ugo Musizza, zamjenik Gradonačelnika, Darko Saftić, pročelnik Upravnog odjela za opću upravu, Jasmina Vinkerlić Petrović, pročelnica Upravnog odjela za komunalni sustav i Vedrana Valić, viša stručna suradnica za odnose s javnošću i protokol I u Upravnom odjelu za opću upravu.
Sjednicom je predsjedavao Elio Štifanić, predsjednik Gradskog vijeća Grada Poreča – Parenzo. 

Predsjednik Gradskog vijeća Elio Štifanić otvorio je sjednicu, pozdravio vijećnike, predstavnike gradskih upravnih odjela i ostale nazočne te je predložio prozivku vijećnika radi utvrđivanja kvoruma.


Pročelnik Darko Saftić, prozvao je vijećnike, nakon čega je predsjednik Vijeća utvrdio da je na sjednici nazočno 14 od ukupno 15 vijećnika i to:
1. Elio Štifanić, 2. Venis Gregurović, 3. Marija Maras,  4. Eugen Stanissa, 5. Azeglio Picco, 6. Gordana Šušljik, 7. Darko Kadum, 8. Natali Banko, 9. Denis Mikatović, 10. Marina Radošić, 11. Ivica Milotić, 12. Mladen Lač, 13. Aleksandar Kovač i 14. Marija Jelić.
Odsutan je bio Alen Kalčić.
Nakon utvrđivanja kvoruma, predsjedatelj je stavio na glasanje prijedlog dnevnog reda. Budući da se nitko nije javio za riječ, konstatirao je da je dnevni red prihvaćen jednoglasno  (sa 14 glasova ZA, bez glasova PROTIV i bez SUZDRŽANIH glasova), slijedom čega je za rad sjednice utvrđen sljedeći:
D N E V N I    R E D

1. Odluka o davanju koncesije za obavljanje komunalne djelatnosti komunalnog linijskog prijevoza putnika na području Grada Poreča – Parenzo
TOČKA 1.                    
Odluka o davanju koncesije za obavljanje komunalne djelatnosti komunalnog linijskog prijevoza putnika na području Grada Poreča - Parenzo

Prijedlog Odluke o davanju koncesije za obavljanje komunalne djelatnosti komunalnog linijskog prijevoza putnika na području Grada Poreča - Parenzo prezentirali su Jasmina Vinkerlić Petrović, pročelnica Upravnog odjela za komunalni sustav i gradonačelnik Grada Poreča-Parenzo, Loris Peršurić, u skladu s dostavljenim materijalom koji čini sastavni dio priloga cjelovitog zapisnika.

Predsjedatelj je otvorio raspravu po predloženoj Odluci.
U otvorenoj raspravi sudjelovali su Mladen Lač,  vijećnik Gradskog vijeća Grada Poreča - Parenzo, Loris Peršurić, gradonačelnik Grada Poreča - Parenzo i Ivica Milotić, vijećnik Gradskog vijeća Grada Poreča – Parenzo.

Vijećnik Mladen Lač postavio je pitanje da li je Grad razmotrio mogućnost da javni prijevoz na svom području organizira i obavlja putem vlastite gradske tvrtke, s obzirom na značajan financijski iznos koji se izdvaja za tu namjenu. Kao primjer dobre prakse naveo je Grad Pulu, odnosno gradsko poduzeće zaduženo za prijevoz „Pula Promet“, koje, prema njegovim informacijama, raspolaže s približno 36 autobusa, zapošljava oko 130 radnika te održava 18 dnevnih i noćnih linija, povezujući pritom i okolne općine, među kojima su Ližnjan, Marčana i Fažana. Prema informacijama kojima raspolaže, Grad Pula za sustav javnog prijevoza izdvaja nešto manje od 3 milijuna eura godišnje. S tim u vezi, vijećnik je zatražio informaciju je li Grad uopće razmatrao model prema kojem bi javni prijevoz obavljala gradska tvrtka, odnosno Grad putem vlastitog sustava. Ukoliko takav model nije razmatran, zatražio je obrazloženje zbog čega nije, kao i da se razmotri mogućnost njegova uvođenja. Zaključno je predložio da se pravodobno razmotri navedena varijanta kako bi Grad, po isteku postojeće koncesije tijekom ljeta 2028. godine, bio spreman organizirati javni prijevoz putem vlastite gradske tvrtke Usluga d.o.o.

Odgovor vijećniku daje Gradonačelnik Grada Poreča-Parenzo Loris Peršurić. Istaknuo je da Poreč vidi kao mali grad koji svojim građanima i posjetiteljima treba pružati sadržaje i ponudu karakterističnu za znatno veće gradove. Kao primjer je naveo kulturne sadržaje poput kazališta i kina, naglasivši da pritom nije realno očekivati sadržaje poput Hrvatskog narodnog kazališta, ali je cilj osigurati kvalitetnu i raznoliku ponudu primjereno veličini grada. Govoreći o javnom prijevozu, istaknuo je da je njegova organizacija financijski zahtjevna i u pravilu neisplativa bez značajnog sufinanciranja gradova i jedinica lokalne samouprave. Kao primjer je naveo upravo „Pula Promet“, istaknuvši da su pojedine linije, poput linije prema Barbanu, ukinute ili smanjene, što, prema njegovu mišljenju, pokazuje poteškoće u održavanju takvog sustava izvan gradskih središta. Naglasio je važnost korištenja javnog prijevoza od strane građana, istaknuvši da njegova održivost uvelike ovisi o tome hoće li građani razviti naviku korištenja autobusa. Pritom je povukao paralelu s poticanjem građana na korištenje malih trgovina u vlastitim naseljima, zaključivši da usluga koja se ne koristi dugoročno nema perspektivu. Na pitanje o mogućnosti da gradsko komunalno poduzeće Usluga d.o.o. preuzme organizaciju javnog prijevoza nakon isteka postojeće koncesije, pojasnio je da se takva mogućnost već razmatra te da je u tijeku izrada detaljnog plana i strategije. Istaknuo je da postojeća koncesija traje dvije godine, odnosno da Grad raspolaže razdobljem u kojem je potrebno detaljno razraditi sve pretpostavke za eventualno preuzimanje usluge, uključujući procjenu broja korisnika, potrebnog broja vozila, zaposlenika i ostale infrastrukture. Posebno je istaknuo da postojeće gradsko komunalno poduzeće već raspolaže određenim zaposlenicima, ali da za obavljanje javnog prijevoza treba osigurati vozače s odgovarajućim, odnosno D kategorijom vozačke dozvole. Prema procjeni, samo za dvije predviđene prometne smjernice bilo bi potrebno osigurati približno šest vozača s D kategorijom. Osim vozača, potrebno je osigurati i dodatni autobus, odnosno zamjensko vozilo, garažni prostor, rezervne dijelove, mehaničare i druge potrebne resurse kako bi se osigurala kontinuirana dostupnost linija, sukladno uvjetima koncesije. Gradonačelnik je naglasio da je riječ o složenom sustavu koji zahtijeva detaljnu financijsku i operativnu analizu. Istaknuo je da javni prijevoz, kao i u drugim gradovima, ne može biti u potpunosti financijski samoodrživ te da će određena razina sufinanciranja iz gradskog proračuna biti potrebna. Međutim, prije donošenja odluke potrebno je utvrditi koliki bi iznos sufinanciranja bio prihvatljiv i opravdan za Grad. Najavio je da će izrađena strategija i dokumentacija biti predstavljena Gradskom vijeću, nakon čega će se otvoriti rasprava o opravdanosti, financijskoj održivosti i mogućnosti da Grad, odnosno gradsko komunalno poduzeće Usluga d.o.o., u budućnosti preuzme organizaciju javnog prijevoza.
U raspravu se uključio vijećnik Ivica Milotić. Vijećnik je, kao stanovnik istočnog dijela Grada, izrazio zahvalnost na pokretanju nove linije javnog prijevoza, istaknuvši kako će njezino uvođenje biti od velikog značaja za stanovnike tog područja. Posebno je naglasio važnost linije za starije stanovništvo, ali i pozitivne reakcije mlađih stanovnika, koji su, prema njegovim riječima, istaknuli kako će zahvaljujući novoj liniji imati manje potrebe za korištenjem osobnih automobila prilikom dolaska u Poreč. Uputio je pohvale svima koji su sudjelovali u realizaciji projekta i osiguravanju sredstava za njegovo pokretanje te izrazio nadu da će se u budućnosti uspostaviti i dodatna linija koja bi povezala područja Mugebe, Dračevca i Fuškulina, uz mogućnost povezivanja sa Žbandajem, odnosno uspostave kružne linije koja bi odgovarala potrebama stanovnika tog područja. Zaključno je još jednom zahvalio na realizaciji nove linije javnog prijevoza.
Nakon rasprave predsjedatelj je stavio na glasanje predloženu Odluku o davanju koncesije za obavljanje komunalne djelatnosti komunalnog linijskog prijevoza putnika na području Grada Poreča – Parenzo, nakon čega je konstatirao da je Gradsko vijeće većinom glasova (sa 13 glasova ZA, bez glasova PROTIV i s 1 SUZDRŽANIM glasom) donijelo
ODLUKU
o davanju koncesije za obavljanje komunalne djelatnosti komunalnog linijskog prijevoza putnika na području Grada Poreča – Parenzo
(Odluka je sastavni dio priloga cjelovitog zapisnika.)
Budući da je dnevni red iscrpljen, predsjednik Gradskog vijeća zahvalio se vijećnicima i svima nazočnima na odazivu i sudjelovanju u radu te je zaključio sjednicu.
Sjednica je završila u 16:35 sati.

      Zapisnik izradila                                                                      Predsjednik Gradskog vijeća

         Karla Žužić                                                                                       Elio Štifanić

